Il-General Workers Union ħabbret li s-sensji li kellhom jingħataw fil-kumpanija Arrow Pharm tnaqqsu bin-nofs. Fi stqarrija l-GWU qalet li dalgħodu ġie ffirmat ftehim bejn it-Taqsima Kimika u Energija tal-Union u l-management tal-Kumpanija. Il-GWU qalet li wara li kisbet ir-rikonoxximent bdiet ħidma biex intlaħaq ftehim li barra li salva l-impjieg ta’ iktar min-nofs il-ħaddiema li kienu se jispiċċaw, jinkorpora wkoll pakkett li għandu jgħin lill-ħaddiema li sfortunatament se jintlaqtu mis-sensja. F’dan il-kuntest il-GWU qalet li tinsab għaddejja b’ħidma kbira biex tgħin anki bi programmi ta’ taħriġ  lil dawk il-ħaddiema li se jispiċċaw isibu xogħol alternattiv. Qalet li din il-ħidma qed ikollha suċċess billi diġà nstabu impjiegi, ħafna minnhom fis-settur tal-farmaċija, biex wara li jispiċċaw mill-impjieg mill-Arrow Pharm, il-ħaddiema jmorru jaħdmu f’dawn il-kumpaniji. Il-GWU, permezz tas-Segretarju tat-Taqsima Kimika u Energija Jason Deguara rringrazzjat lill-Ministru Chris Cardona u l-ħaddiema tal-ministeru tiegħu li flimkien mal-kumpanija nnifisha taw l-għajnuna kollha biex seta’ jintlaħaq dan il-ftehim.